วันก่อนมีธุระต้องเอาของไปส่งให้ลูกค้าที่ MRT สถานีพหลโยธินแต่เช้า ด้วยความเร่งรีบเลยไม่มีเวลาได้ทานอะไรรองท้อง พอทำธุระเสร็จเริ่มรู้สึกหิวจนเวียนหัว คิดว่าต้องหาอะไรแซบๆทานให้สะใจจะได้สดชื่น นึกขึ้นได้ว่าห้าง Union Mall ชั้น 1 มีร้านส้มตำเจ้าโปรดอย่าง 'ตำแหล' พอห้างเปิดปุ๊บเราเลยไม่รอช้า รีบบึ่งเข้าไปด้วยความหิวโหยทันที

ตำแหลสาขายูเนี่ยนมอลล์มีดีที่ทำเล ร้านโล่งโปร่งสบาย มองเห็นได้ชัด สะอาดสะอ้านน่านั่ง พนักงานยิ้มแย้มแจ่มใสดี ส่วนตัวคิดว่าการบริการของที่นี่โอเคนะ สั่งอะไรไปไม่เคยต้องสั่งซ้ำ ไม่มีเหวี่ยงลูกค้า ซึ่งเป็นสิ่งที่ร้านอาหารทุกที่ควรเป็น 

ครั้งนี้เราสั่งอาหารมา 4 อย่าง คือ ตำแหล ต้มแซบกระดูกหมูอ่อน ตับหวาน และยำคะน้ากุ้งสด ไปทานกันสามคนแบบอิ่มเต็มกำลัง ตำแหลของที่นี่อารมณ์คล้ายตำถาดมินิ คือมีส้มตำรสเด็ดและเครื่องเคียงในจานเดียวกัน จัดจ้านกลมกล่อมถึงใจดี เราชอบที่เขาให้กากหมูกับถั่วงอกมาด้วย มันเป็นอะไรที่เข้ากันดีกับส้มตำปูปลาร้า นี่เลยทานเกลี้ยงจานอีกตามเคย 

ส่วนต้มแซบกระดูกอ่อนไม่ประทับใจเท่าไหร่ น้ำซุปไม่เข้มข้น ออกรสเปรี้ยวแหลมเกินไป ตับหวานสุกกำลังดี ทานกับข้าวสวยร้อนๆก็อร่อย ข้าวคั่วและหอมแดงช่วยดับคาวได้มาก ทานกันเพลินสุดๆ สุดท้ายคือยำคะน้ากุ้งสด จานนี้เฉยๆ น้ำยำออกรสเปรี้ยวหวาน คะน้าหั่นเป็นชิ้นเล็กให้เข้าน้ำเข้าเนื้อ แต่ชอบทานแบบก้านใหญ่ๆกรอบๆมากกว่า